Document ID: 32009R0163

KOMISSION ASETUS (EY) N:o 163/2009,
annettu 26 päivänä helmikuuta 2009,
tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun Euroopan parlamentin ja neuvoston asetuksen (EY) N:o 999/2001 liitteen IV muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 23 artiklan ensimmäisen kohdan,
sekä katsoo seuraavaa:
(1)
Asetuksessa (EY) N:o 999/2001 vahvistetaan eläinten tarttuvien spongiformisten enkefalopatioiden (TSE) ehkäisyä, valvontaa ja hävittämistä koskevat säännöt. Sitä sovelletaan sekä elävien eläinten että eläinperäisten tuotteiden tuotantoon ja markkinoille saattamiseen sekä tietyissä erityistapauksissa niiden vientiin.
(2)
Asetuksen (EY) N:o 999/2001 7 artiklan 1 ja 2 kohdassa säädetään, että eläinvalkuaisen käyttö märehtijöiden ja muiden eläinten ruokinnassa on kielletty. Mainitun asetuksen liitteessä IV vahvistetaan kieltoa koskevat poikkeukset.
(3)
Analyysimenetelmästä eläinperäisten ainesosien määrittämiseksi rehujen virallista tarkastusta varten 23 päivänä joulukuuta 2003 annetussa komission direktiivissä 2003/126/EY (2) säädetään, että rehujen virallinen valvonta rehuissa mahdollisesti olevien eläinperäisten ainesosien esiintymisen, tunnistamisen ja/tai niiden määrän arvioimiseksi on toteutettava kyseisen direktiivin mukaisesti.
(4)
Tästä syystä yhteisön vertailulaboratorio rehuissa esiintyvän eläinproteiinin havaitsemista varten (CRA-W) suoritti vuotuisen työohjelmansa mukaisesti laboratorioiden vertailumittaukset, jotka ovat osoittaneet, että laboratorioiden kyky havaita rehussa olevien eläinperäisten ainesosien pieniä määriä direktiivissä 2003/126/EY kuvatulla analyysimenetelmällä on hyvä.
(5)
Laboratorioiden suorituskyvyn parantuminen on johtanut siihen, että etenkin mukula- ja juurikasveissa on havaittu luun osien satunnaista esiintymistä. Rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 882/2004 (3) edellytetään asianmukaisten toimenpiteiden toteuttamista, jos sääntöjä ei ole noudatettu; toimenpiteisiin saattaa sisältyä myös lähetyksen hävittäminen.
(6)
Asetuksen (EY) N:o 999/2001 liitteessä IV olevan II osan A kohdan d alakohdassa säädetään poikkeuksesta kyseisen asetuksen 7 artiklan 1 ja 2 kohdassa tarkoitettuihin kieltoihin; sen mukaan jäsenvaltiot voivat sallia tuotantoeläinten ruokinnan mukula- ja juurikasveilla ja näitä tuotteita sisältävällä rehulla sen jälkeen, kun niissä on havaittu luiden osia, jos tehdyn riskinarvioinnin tulos on myönteinen.
(7)
On todettu, että ympäristön saasteiden, esimerkiksi luiden osien, siirtymistä kasviperäisiin rehuaineisiin sadonkorjuun aikana ei voida välttää. Asetuksen (EY) N:o 999/2001 liitteessä IV olevan II osan A kohdan d alakohdassa säädetty mukula- ja juurikasveja koskeva poikkeus olisi siksi laajennettava kattamaan tietyin edellytyksin kaikki kasviperäiset rehuaineet.
(8)
Sen vuoksi asetusta (EY) N:o 999/2001 olisi muutettava.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 999/2001 liitteessä IV olevan II osan A kohdan d alakohta seuraavasti:
”d)
jäsenvaltiot voivat sallia tuotantoeläinten ruokinnan kasviperäisillä rehuaineilla ja näitä tuotteita sisältävällä rehulla sen jälkeen, kun niissä on havaittu vähäisiä määriä luiden osia, jos tehdyn riskinarvioinnin tulos on myönteinen. Riskinarvioinnissa on otettava huomioon vähintään saastumisen määrä ja mahdollinen lähde ja lähetyksen lopullinen määränpää.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä helmikuuta 2009.

Labels: 0
17
15
6